DA Den Europæiske Unions Tidende C 341/12

Uddrag af afgørelsen vedrørende Landsbanki Íslands hf. i henhold til Europa-Parlamentets og Rådets direktiv 2001/24/EF om sanering og likvidation af kreditinstitutter

2010/C 341/05

I henhold til dom afsagt den 22. november 2010 af underretten i Reykjavík afvikles Landsbanki Íslands hf., reg. nr. 540291-2259, Austurstræti 16, Reykjavík, (i det følgende benævnt »banken«) i overensstemmelse med de almindelige bestemmelser i kapitel XII, afdeling B, i lov nr. 161/2002, jf. dog overgangsbestemmelse V, punkt 3 og 4, i samme lov, og retsvirkningen af punkt 2 i samme bestemmelse, som ændret ved artikel 2 i lov nr. 132/2010.

Den 7. oktober 2008 overtog finanstilsynet de beføjelser, der er tillagt generalforsamlinger, og udpegede en likvidationskomité for banken. I overensstemmelse med lov nr. 129/2008, jf. lov nr. 21/1991, fik banken bevilget betalingsstandsning ved en retsafgørelse af 5. december 2008. Betalingsstandsningen er blevet forlænget tre gange, sidste gang den 31. august 2010, og udløber senest den 5. december 2010 uden mulighed for yderligere forlængelse i henhold til lovgivningen.

Lov nr. 44/2009 trådte i kraft den 22. april 2009 og medførte visse ændringer, for så vidt angår art og substans, af betalingsstandsninger, som bevilges finansielle virksomheder. I henhold til overgangsbestemmelse II, punkt 2, i lov nr. 44/2009 (foreløbig bestemmelse V i lov nr. 161/2002) var betalingsstandsningen omfattet af bestemmelserne i artikel 101, stk. 1, og artikel 102, 103 og 103a i lov nr. 161/2002, som ændret ved det første stykke om substans i artikel 5, 6, 7 og 8 i lov nr. 44/2009, som om virksomheden var blevet gjort til genstand for en afviklingsprocedure ved retsafgørelse på lovens ikrafttrædelsesdato. Det hed dog, at afviklingsproceduren skulle betegnes som en godkendt betalingsstandsning, så længe godkendelsen var gyldig. I lov nr. 44/2009 hedder det også, at når godkendelsen udløber, anses virksomheden, uden specifik retsafgørelse, automatisk for at være genstand for en afviklingsprocedure i henhold til de generelle bestemmelser. Likvidationsrådet blev udpeget af underretten i Reykjavík ved en afgørelse af 29. april 2009.

Der blev offentliggjort en meddelelse til kreditorerne, og fristen for anmeldelse af fordringer udløb den 30. oktober 2009. Endvidere blev meddelelse 2009/C 125/08 om forlængelse af bankens betalingsstandsning offentliggjort i Den Europæiske Unions Tidende. Meddelelsen indeholdt en opfordring til anmeldelse af fordringer og gjorde opmærksom på tidsfrister, som skulle overholdes. Anmeldte fordringer er blevet behandlet på tre møder, og der skal afholdes yderligere to møder henholdsvis den 1. december 2010 og den 19. maj 2011. På det tidspunkt træffes der endelig afgørelse om, hvilke fordringer der kan godkendes.

Ved lov nr. 132/2010, som trådte i kraft den 17. november 2010, blev lov nr. 161/2002 ændret yderligere, således at likvidationskomitéen og likvidationsrådet inden udløbet af den betalingsstandsning, som virksomheden bevilges, i fællesskab kan anmode om, at virksomheden ved en retsafgørelse afvikles i henhold til de almindelige bestemmelser, forudsat at substansbestemmelsen i lovens artikel 101, stk. 2, punkt 3, overholdes. Hvis anmodningen efterkommes, forbliver foranstaltninger truffet under virksomhedens betalingsstandsning efter den dato, hvor lov nr. 44/2009 trådte i kraft, uændrede.

Anmodningen om retsafgørelsen af 22. november 2010 og godkendelsen af anmodningen herom har hjemmel i den ændring, der blev indført ved lov nr. 132/2010. I henhold til retsafgørelsen var betingelserne for en afgørelse om en afviklingsprocedure til stede. Bankens aktiver udgør ca. 1 138 mia. ISK (beregnet på grundlag af de nuværende skøn over inddrivelser og den islandske krones kurs pr. 30. september 2010) og passiverne ca. 3 427 mia. ISK. Banken er derfor insolvent og ude af stand til at indløse gælden til kreditorerne fuldt ud, og den mulighed, at betalingsvanskelighederne er af midlertidig art, er udelukket, jf. artikel 101, stk. 2, punkt 3, i lov nr. 161/2002. Ved retsafgørelsen bekræftes det endvidere, at i overensstemmelse med nævnte bestemmelse, som formuleret efter den dato, hvor lov nr. 132/2010 trådte i kraft, forbliver foranstaltninger truffet under virksomhedens betalingsstandsning efter den dato, hvor lov nr. 44/2009 trådte i kraft, uændrede, og at det bl.a. betyder, at likvidationskomitéens og likvidationsrådets udpegelse fortsat er gyldig, og det samme gælder alle de foranstaltninger, der har hjemmel i artikel 101, 102, 103 og 103a i lov nr. 161/2002, jf. foreløbig bestemmelse V, punkt 2, i den samme lov. Herved bekræftes det endvidere, at fordringernes rangorden og andre retsvirkninger, som normalt bestemmes af den dato, hvor afgørelsen om afviklingsproceduren blev afsagt, i dette tilfælde bestemmes af den dato, hvor lov nr. 44/2009 trådte i kraft, dvs. den 22. april 2009.